Ole Gjems-Onstad

Ole Gjems-Onstad (født 1950) er en norsk jurist som er professor emeritus i skatte- og avgiftsrett ved Institutt for rettsvitenskap og styring på Handelshøyskolen BI samt ved Universitetet i Oslo, Queensland University of Technology og Universitetet i Stavanger.

Bakgrunn
Ole Gjems-Onstad ble født 8. august 1950. Han er sønn av Erik Gjems-Onstad, som var motstandsmann, advokat og stortingsrepresentant for Anders Langes parti. Hans mor er Borgny Gjems-Onstad (født Pedersen; 1921–2003), som var jurist, sekretær for finansrådmannen i Oslo, direktør for Ullevål Sykehus (to års vikariat) og dommer i Trygderetten.

Gjems-Onstad er ble cand.jur. i 1979 og tok doktorgraden i 1984. I 1973 var han redaktør for Stud.jur. og i 1976 for Jussens venner.

Virke
Gjems-Onstad var 1982–2015 leder for Acem Norge (der han hadde vært engasjert siden tenårene) og nestleder Acem International, samt redaksjonsrådsmedlem i tidsskriftet Dyade. Fra 2015 leder av Acem International. Gjems-Onstad har vært meditasjonslærer i foreningen. Han har utgitt flere bøkene Bli Hørt, Tal Bedre, Personlig produktivitet, Studieglede og Livsvalg (med-redaktør, 2000). Sammen med Tor Hersoug etablerte Gjems-Onstad i 2000 Acems overgangsstudium som alternativ og supplement til henholdsvis kirkelig og borgerlig konfirmasjon, med boken Livsvalg som pensum.

Gjems-Onstad deltok i utvalget om frivillige organisasjoner, NOU 1988:17, ledet av tidligere statsminister Lars Korvald, der han var ansvarlig for arbeidsgruppen om økonomiske og juridiske spørsmål, og skrev vedlegget «Frivillige organisasjoner og skatte- og avgiftslovgivningen».

Gjems-Onstad ledet Samvirkelovutvalget som resulterte i NOU 2002:6 og samvirkelova den første norske lov om samvirke. Han deltok også i utvalget som avga NOU 1999:7 Flatere Skatt og i utvalget som avga NOU 2005:2.

Gjems-Onstad etablerte i 1982 fagtidsskriftet Skatterett og var redaktør de første 10 år, samt Skattelovsamlingen, redaktør fra første utgave i 1991 til siste utgave i 2020. Han var stiftende redaktør for Norsk Elektronisk Skattebibliotek og den etterfølgende skatte- og avgiftsdelen i Rettsdata. Da han ble 70 år, hedret kolleger ham med festskriftet Hvor din skatt er, vil også ditt hjerte være med 33 artikler.

Kommentarer om AUF og Arbeiderpartiet 
I en kommentarartikkel for Stavanger Aftenblad i 2021 ga Gjems-Onstad uttrykk for at AUF hadde utnyttet «tragedien 22. juli 2011 til å mistenkeliggjøre dem som har andre politiske synspunkter». I artikkelen antydet han også at Arbeiderpartiet ønsket å «splitte og mistenkeliggjøre» og at det gikk «en ubehagelig linje fra 9. april 1940, da Norge var altfor lett å okkupere fordi Arbeiderpartiet systematisk hadde nedrustet det norske forsvar, og til Utøya som var så dårlig sikret.» Under en debatt på Dagsnytt 18 kritiserte de daværende lederne i AUF og Unge Høyre Gjems-Onstads kronikk for å inneholde konspirasjonsteorier, faktafeil og grove anklager. Listetoppene for de daværende stortingspartiene i Rogaland mente at «det [var] helt urimelig å legge ansvaret for 22. juli 2011 på noen av dem som selv var målet for terrorangrepet». Hans arbeidsgiver Handelshøyskolen BI tok avstand fra ham og Stavanger Aftenblad beklaget uken etter på lederplass for at Gjems-Onstads artikkel hadde blitt publisert.

Bibliografi 
 1990: Studieglede, Dyade Fagbøker
 1994: Personlig produktivitet – hva kan jeg forbedre?, Dyade Fagbøker
 1994: RISK-reglene, Ad Notam
 1994: Merverdiavgift : spørsmål og svar, med Tor S. Kildal, Gyldendal juridisk
 1996: Lærebok i merverdiavgift, med Tor S. Kildal, Gyldendal juridisk
 1999: Bli hørt, Tal bedre, Dyade Fagbøker
 2000: Livsvalg. Acems overgangsstudium – grunnbok, med Tor Hersoug, Dyade
 2009: Samvirkeforetak : reglene om økonomiforhold, skatt og avgift, med Tore Fjørtoft, Gyldendal akademisk
 2018: Menneskerettigheter : en verden uten helvete, Cappelen Damm akademiske

Referanser

Eksterne lenker 

  Ole Gjems-Onstads hjemmeside ved BI 

Norske jusprofessorer
Professorer ved Handelshøyskolen BI
Professorer ved Universitetet i Stavanger